ሲቪል ሰርቪስ ዩኒቨርሲቲ አህጉራዊ የልማት ትብርርን ለማጠናከር እየሰራ እንደሆነ ገለጸ
የኢትዮጵያ ሲቪል ሰርቪስ ዩኒቨርሲቲ በትምህርትና ስልጠና ከተለያዩ የአፍሪካ አገሮች የተውጣጡ ዜጎችን በማሰልጠን የአህጉሪቱን የልማት ትብብር እያገዘ እንደሆነ ገለጸ፡፡ዩኒቨርሲቲው የአፍሪካ አስተዳደርና ልማት ኢንስቲትዩት ዳይሬክተር ዶክተር ብርሃኑ በየነ ከዋልታ ጋር ባደረጉት ቆይታ እንደገለጹት ኢንስቲትዩቱ የተከፈተው በምስራቅ አፍሪካ ቀደም ሲል የነበረውን የሰላምና ያለመረጋጋት ችግሮች የፈጠሩትን ገፅታ በመቀየር በዘላቂ ልማት አህጉሪቱን በማስተሳሰር አገራቱ ተጠቃሚ የሚሆኑበትን ዓላማ በማንገብ ነው፡፡ዩኒቨርሲቲው አህጉሪቱን በልማት ለማስተሳሰር በሚደረገው ጥረት በአመራርና ልማት ከሶማሊያ፣ ደቡብ ሱዳን፣ ሱዳን፣ ኬንያ፣ ኡጋንዳ፣ ሩዋንዳ፣ ብሩንዲ፣ ጅቡቲ፣ ታንዛኒያ እና ኢትዮጵያ የተውጣጡ 38 ተማሪዎችን በተያዘው ዓመት በሁለተኛ ዲግሪ አስመርቋል፡፡በመጪው የትምህርት ዓመትም ከ14 አገሮች የሚመጡ ተማሪዎችን በሶስተኛ ዲግሪና በሌሎች ተጨማሪ የሁለተኛ ዲግሪ የትምህርት መስኮች ለማስተማር  አቅዷል፡፡ኢንስቲትዩቱ በቀጣይም ለሌሎች አፍሪካ አገራት  የትምህርት ዕድልን ለመሥጠት ሁኔታዎችን እንደሚያመቻች ዶክተር ብርሃኑ ገልጸዋል፡፡ዩኒቨርስቲው  ለጎረቤት  አገራት  ዜጎች  የሠጠው  የትምህርት  ዕድል  ሙሉ የትምህርት  ወጪም  በኢትዮጵያ መንግስት እንደተሸፈነም ታውቋል፡፡የኒቨርሲቲው በዚህ ረገድ እየበረከተው ያለው አስተዋፅኦ ኢትዮጵያ ለምስራቅ አፍሪካ የልማት በይነ መንግስት(ኢጋድ) እያደረገችው ያለውን ዘርፈ ብዙ ድጋፍ ይበልጥ የሚያጠናክር እንደሆነም ዳይሬክተሩ አክለው ገልጸዋል፡፡አፍሪካውያን ካለፈው ውጣውረድ በመማር ሰላምና ልማትን እውን ለማድግ እያደደረጉት ያለው ርብርብ በትምህርት፣ ጥናትና ምርምር መታገዙ ወደ ተሻለ ከፍታ ለመድረስ ጉልህ ፋይዳ እንዳለው ተመልክቷል፡፡ዩኒቨርሲቲው ከጀርመንና ሃንጋሪ ከሚገኙ ዩኒቨርሲቲዎች ጋር በትብብር በመስራት የሌሎች አገሮችን ተሞክሮ በመቅሰም ዓለም አቀፋዊ ተወዳዳሪነቱን ለማስፋፋት ጥረት እያደረገ ነው ብለዋል፡፡የኢንስቲትዩቱ የቀድሞ ተመራቂ ተማሪዎች በሥራዎቻቸው ልምድና የሚለዋወጡበትንና ወንድማማችነትን የሚያጠናክሩበትን ሁኔታዎች ለማመቻቸት የተመራቂ ተማሪዎች አሉምኒ ለማቋቋም እንቅስቃሴ ተጀምሯል፡፡የኢትዮጵያ ሲቪል ሰርቪስ ዩኒቨርሲቲ የሥልጠና፣ የማማከር፣ የምርምር ሥራዎችንና ማህበረሰብ አቀፍ አገልግሎት ይሰጣል፡፡ በዚህም የመንግስት ፖሊሲዎችንና ስትራቴጂዎችን የሚፈፅሙና የሚያስፈፅሙ የሕዝብ አገልጋዮችን በማፍራት ከፍተኛ አስተዋፅኦ እያበረከተ ነው፡፡ዩኒቨርሲቲው በ1987 ዓ.ም. እንደተመሰረተ ዋልታ ሚዲያና ኮሚዩኒኬሽን ኮርፖሬት ዘግቧል፡፡ 